ORDE do 5 de xuño de 2008 pola que se aproba definitivamente a modificación puntual número 13 (modificación da ficha 22.03 do inventario do medio urbano-Subdelegación do Goberno en Galicia) do Plan Xeral de Ordenación Municipal do Concello de Ourense.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 01/08/2008

O concello de Ourense remite o proxecto de modificación puntual referido, para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia (LOUG).
I. Antecedentes.
1. O Plan Xeral de Ordenación Municipal (PXOM) do concello de Ourense foi aprobado definitivamente o 29 de abril de 2003.
2. A modificación é formulada polo concello de Ourense e ten por finalidade variar a ficha 22.03 do Inventario de bens inmobles do patrimonio cultural do termo municipal de Ourense (medio urbano), de acordo coa proposta realizada pola Subdelegación do Goberno en Ourense, de xeito que permita a retirada do escudo preconstitucional existente ou ben a súa substitución por outro.
3. Antecedentes da tramitación:
-O Pleno da Corporación, na súa sesión do 9 de novembro de 2007, acordou a aprobación inicial da modificación puntual, que posteriormente foi sometida a información pública polo prazo dun mes mediante anuncio publicado no DOG nº 10, do 15 de xaneiro do 2008 e nos xornais La Voz de Galicia e La Región o 20 de decembro de 2007. Sen alegacións segundo consta no expediente.
-Consta informe xurídico municipal con data do 15 de outubro de 2007, sinalando que non se precisa informe previo á aprobación inicial de conformidade co disposto no artigo 93.4º da LOUG.
-Consta decisión da Dirección Xeral de Desenvolvemento Sostible da Consellería de Medio Ambiente e Desenvolvemento Sostible, con data do 7-2-2008, en que se sinala que non é necesario someter a modificación puntual á avaliación ambiental estratéxica.
-Consta informe favorable da Dirección Xeral de Patrimonio Cultural do 21 de xaneiro de 2008, facendo constar que non se aprecia inconveniente para a modificación da ficha do catálogo municipal, xa que o escudo existente non forma parte substancial da composición da fachada, sen concorrer razóns artísticas ou arquitectónicas que impliquen o mantemento da súa protección.
-O Pleno do Concello, en sesión do 7 de marzo de 2008, aprobou provisionalmente a modificación puntual nº 13 do PXOM.
II. Consideración e fundamentación.
A Dirección Xeral de Urbanismo eleva un informe-proposta con data do 4-6-2008, que se subscribe nos seus xustos termos, e no que se fan as seguintes consideracións para os efectos da aprobación definitiva do expediente de referencia:
1. O edificio sede da Subdelegación do Goberno en Ourense atópase incluído no inventario do medio urbano do PXOM con grao de protección integral, e recolle na súa normativa que, para calquera demolición parcial que se realice, deberá contar co informe da Administración autonómica competente en materia de patrimonio cultural, quedando prohibida a demolición total ou parcial da edificación.
2. A proposta de modificación afecta á ficha 22.03 do inventario. Mantendo o mesmo grao de protección do edificio, coa modificación establécese que:
-A colocación doutro elemento deberá seguir os trámites xa establecidos no Plan Xeral para os bens catalogados e deberá ser respectuoso co edificio, fuxindo de falsos mimetismos e historicismos.
-No caso de optarse pola retirada do escudo, porase especial coidado en non danar a súa integridade, debendo ser depositado nun lugar onde se poida garantir a súa conservación.
3. A finalidade da modificación pode considerarse incluída entre os supostos de interese público a que fai referencia o artigo 94.1º da LOUG. Respecto da súa concreción material, non se detectou ningún inconveniente que poida impedir a aprobación definitiva.
De conformidade cos artigos 89 e 93.4º da LOUG, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correspóndelle á conselleira de Política Territorial, Obras Públicas e Transportes.
III. Resolución.
Visto canto antecede, de acordo co artigo 85.5º a) da Lei 9/2002, do 30 de decembro, de ordenación urbanística e protección do medio rural de Galicia, apróbase definitivamente a modificación puntual nº 13 do Plan Xeral de Ordenación Municipal do concello de Ourense.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
De conformidade co disposto polos artigos 92º da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e as ordenanzas da modificación aprobada definitivamente.
Notifíquese esta orde ao concello e publíquese no Diario Oficial de Galicia.
Santiago de Compostela, 5 de xuño de 2008.
María José Caride Estévez
Conselleira de Política Territorial, Obras Públicas e Transportes